PREDKLADACIA SPRÁVA

Ministerstvo financií Slovenskej republiky vypracovalo návrh zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov v súlade s bodom B.10 uznesenia vlády Slovenskej republiky č. 405 z 21. septembra 2016, ktorým sa nahrádza bod B.8 uznesenia vlády Slovenskej republiky č. 484 z 24. septembra 2014. 

Navrhovaným zákonom sa transponuje smernica 2014/65/EÚ a smernica 2016/1034/EÚ (tzv. MiFID II quick-fix, ktorou sa predĺžila lehota na transpozíciu a oddialil dátum nadobudnutia účinnosti smernice 2014/65/EÚ) do právneho poriadku Slovenskej republiky). Smernica 2014/65/EÚ (MiFID II) a nariadenie 600/2014 (MiFIR), spoločne označované ako balík MiFID II, sa vzťahujú na trhy s cennými papiermi, investičných sprostredkovateľov a miesta obchodovania. Novým legislatívnym rámcom sa posilňuje a nahrádza súčasný rámec MiFID. Nový rámec vyžaduje, aby miesta obchodovania a systematickí internalizátori poskytli príslušným orgánom referenčné údaje o finančnom nástroji, v ktorých sa jednotným spôsobom opisujú charakteristiky každého finančného nástroja podliehajúceho pôsobnosti balíka MiFID II. S cieľom zbierať údaje efektívnym a harmonizovaným spôsobom sa vypracovala aj nová infraštruktúra zberu údajov a zavádza sa regulácia nad poskytovateľmi služieb vykazovania údajov.    

Nariadenie MiFIR (spolu s nariadením 2016/1033/EÚ, ktorým sa oddialil dátum účinnosti nariadenia MiFIR) ustanovuje jednotné požiadavky na sprístupňovanie údajov o obchodoch verejnosti, oznamovanie transakcií príslušným orgánom, obchodovanie s derivátmi na organizovaných miestach, nediskriminačný prístup k zúčtovaniu a nediskriminačný prístup k obchodovaniu s referenčnými hodnotami, právomoci príslušných orgánov zasahovať do produktov a kontrolovať riadenie pozícií a stanovovať obmedzenia pozícií s finančnými nástrojmi, ako aj poskytovanie investičných služieb alebo činností spoločnosťami z tretích krajín. Keďže nariadením MiFIR sa zavádzajú požiadavky na predobchodnú a poobchodnú transparentnosť o obchodoch s finančnými nástrojmi odlišné od doterajšej právnej úpravy ustanovenej v zákone o burze cenných papierov, je potrebné vykonať príslušné zmeny, teda vypustiť ustanovenia, ktoré by mohli byť v konflikte s ustanoveniami nariadenia MiFIR, a sťažovali tak jeho aplikáciu.   

V rámci obsahu je:
-	Čl. I novela zákona č. 566/2001 Z. z. o cenných papieroch a investičných službách a o zmene a doplnení niektorých zákonov v znení neskorších predpisov, 
-	Čl. II novela zákona č. 429/2002 Z. z. o burze cenných papierov v znení neskorších predpisov,
-	Čl. III novela zákona č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov,
-	Čl. IV novela zákona č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov,   
-	ČL. V novela zákona č. 203/2011 Z. z. o kolektívnom investovaní v znení neskorších predpisov,  
-	Čl. VI účinnosť.      

Prijatie navrhovaného zákona nebude mať vplyvy na rozpočet verejnej správy, sociálne vplyvy, vplyvy na životné prostredie a vplyvy na služby verejnej správy pre občana, z toho vplyvy služieb verejnej správy na občana a vplyvy na procesy služieb vo verejnej správe. Predpokladáme pozitívny vplyv na podnikateľské prostredie, nakoľko sa umožňuje poskytovanie služieb vykazovania údajov, pri prevažujúcich negatívnych vplyvoch na podnikateľské prostredie z dôvodu potreby úprav interných procesov dotknutých subjektov a zvýšeného rozsahu regulačných požiadaviek. 

Návrh zákona sa nepredkladá na rokovanie Hospodárskej a sociálnej rady SR vzhľadom na to, že prijatím zákona sa nepredpokladá dopad na štátny rozpočet, rozpočet obcí a vyšších územných celkov, životné prostredie a na zamestnanosť.   
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Návrh zákona bol predmetom pripomienkového konania; uplatnené pripomienky sú zapracované do navrhovaného zákona tak, ako je uvedené v priloženom vyhodnotení.

Na rokovanie Legislatívnej rady vlády Slovenskej republiky sa navrhovaný zákon predkladá bez rozporov a v súlade so schváleným legislatívnym zámerom. 

Účinnosť zákona sa navrhuje 1. augusta 2017 okrem čl. I bodov 2 až 97, 99 až 101, 108 až 120, 123 až 133 a 135, čl. II bodov 3 až 7, 9 až 23, 25 až 46, 48 až 54 a 56 až 59 a čl. IV bodov 5 a 6, ktoré nadobúdajú účinnosť 3. januára 2018 a čl. I bodu 98 § 79i ods. 4, ktorý nadobúda účinnosť 3. septembra 2018, z dôvodu dodržania transpozičnej lehoty predmetnej smernice.

Návrh zákona nebude predmetom vnútrokomunitárneho pripomienkového konania.